ดาวฯฟิวเจอร์ร่วง 200 จุด ผิดหวังผลประกอบการ บจ.รายใหญ่-หวั่นผลเลือกตั้งสหรัฐฯ
ดาวฯฟิวเจอร์ร่วง 200 จุด ผิดหวังผลประกอบการ บจ.รายใหญ่-หวั่นผลเลือกตั้งสหรัฐฯ
ดาวฯฟิวเจอร์ร่วง 200 จุด ผิดหวังผลประกอบการ บจ.รายใหญ่-หวั่นผลเลือกตั้งสหรัฐฯ
30 ต.ค. 2563

ผู้สื่อข่าวรายงานว่า ดัชนีดาวโจนส์ฟิวเจอร์ร่วงลงกว่า 200 จุดในวันนี้ บ่งชี้ว่าตลาดหุ้นวอลล์สตรีทจะปรับตัวลงในคืนนี้ ซึ่งเป็นวันทำการซื้อขายสุดท้ายของเดือนต.ค.
ทั้งนี้ นักลงทุนวิตกกังวลเกี่ยวกับผลประกอบการของบริษัทเทคโนโลยีรายใหญ่, การแพร่ระบาดของโควิด-19, ความไม่แน่นอนของผลการเลือกตั้งสหรัฐในสัปดาห์หน้า รวมทั้งความล่าช้าในการออกมาตรการกระตุ้นเศรษฐกิจสหรัฐ
ณ เวลา 20.17 น.ตามเวลาไทย ดัชนีดาวโจนส์ฟิวเจอร์ลบ 223 จุด หรือ 0.84% สู่ระดับ 26,334 จุด
โดย ดัชนีความผันผวน CBOE หรือ CBOE Volatility Index (VIX) ซึ่งเป็นมาตรวัดความวิตกของนักลงทุนในตลาด พุ่งขึ้นแตะระดับ 41.2 จุด ซึ่งเป็นระดับสูงสุดนับตั้งแต่วันที่ 15 มิ.ย.
ทั้งนี้ ดัชนีดาวโจนส์ดิ่งลงเกือบ 6% ในสัปดาห์นี้ และมีแนวโน้มทำสถิติทรุดตัวลงมากที่สุดนับตั้งแต่วันที่ 20 มี.ค. นอกจากนี้ ดัชนีดาวโจนส์ยังมีแนวโน้มปรับตัวลงเป็นเดือนที่ 2 ติดต่อกัน โดยร่วงลง 4% ในเดือนต.ค.
โดย นักลงทุนต่างผิดหวังต่อการเปิดเผยผลประกอบการของบริษัทแอปเปิล อิงค์, เฟซบุ๊ก อิงค์ และแอมะซอน
ด้าน นายมิทช์ แมคคอนเนลล์ ผู้นำเสียงข้างมากในวุฒิสภาสหรัฐ ประกาศเลื่อนการเปิดประชุมวุฒิสภาเป็นวันที่ 9 พ.ย. ซึ่งทำให้พรรคเดโมแครตและรีพับลิกันไม่สามารถบรรลุข้อตกลงเกี่ยวกับมาตรการกระตุ้นเศรษฐกิจสหรัฐก่อนการเลือกตั้งประธานาธิบดีในวันที่ 3 พ.ย.
นอกจากนี้ ตลาดยังมีความกังวลเกี่ยวกับการแพร่ระบาดของไวรัสโควิด-19 หลังพบว่าตัวเลขเฉลี่ย 7 วันของผู้ป่วยโควิด-19 รายใหม่ในสหรัฐพุ่งแตะระดับสูงสุดเป็นประวัติการณ์ในสัปดาห์นี้